**ผลการประชุมคณะรัฐมนตรี**

**ครั้งที่ 16/2559 วันอังคารที่ 19 เมษายน 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **190459**  **เรื่อง** **:** การกำหนดราคาอ้อยขั้นสุดท้ายและผลตอบแทนการผลิตและจำหน่ายน้ำตาลทรายขั้นสุดท้าย ฤดูการผลิตปี 2557/2558  **สารัตถะ :** อก. เสนอ ครม. พิจารณาให้ความเห็นชอบการกำหนดราคาอ้อยขั้นสุดท้ายและผลตอบแทนการผลิตและจำหน่ายน้ำตาลทรายขั้นสุดท้าย ฤดูการผลิตปี 2557/2558 เป็นรายเขต 9 เขต โดยราคาอ้อยเฉลี่ยทั่วประเทศในอัตราตันอ้อยละ 854.25 บาท ณ ระดับความหวานที่ 10 ซี.ซี.เอส. และกำหนดอัตราขึ้น/ลงของราคาอ้อย เท่ากับ  51.25 บาท ต่อ 1 หน่วย ซี.ซี.เอส. ต่อเมตริกตัน และผลตอบแทนการผลิตและจำหน่ายน้ำตาลทรายขั้นสุดท้าย เท่ากับ 366.11 บาทต่อตันอ้อย ตามที่คณะกรรมการอ้อยและน้ำตาลทราย (กอน.) เสนอ  โดยมีรายละเอียดสรุปได้ ดังนี้  1. ครม. ได้มีมติเมื่อวันที่ 25 พ.ย. 2557 เห็นชอบการกำหนดราคาอ้อยขั้นต้นฤดูการผลิตปี 2557/2558  ในอัตรา 900.00 บาทต่อตันอ้อย ณ ระดับความหวานที่ 10 ซี.ซี.เอส. หรือเท่ากับร้อยละ 97.64 ของประมาณ การราคาอ้อยเฉลี่ยทั่วประเทศ 921.73 บาทต่อตันอ้อย และกำหนดอัตราขึ้น/ลงของราคาอ้อยเท่ากับ 54.00 บาท  ต่อ 1 หน่วย ซี.ซี.เอส. ต่อเมตริกตัน และผลตอบแทนการผลิตและจำหน่ายน้ำตาลทรายขั้นต้น ฤดูการผลิตปี 2557/2558 เท่ากับ 385.71 บาทต่อตันอ้อย และการกำหนดราคาอ้อยขั้นสุดท้าย ฤดูการผลิตปี 2556/2557 เป็นรายเขตโดยมีราคาอ้อยขั้นสุดท้ายเฉลี่ยทั่วประเทศที่ 958.31 บาทต่อตันอ้อย ณ ระดับค่าความหวาน 10 ซี.ซี.เอส. และกำหนดอัตราขึ้น/ลงของราคาอ้อยเท่ากับ 57.50 บาท ต่อ 1 หน่วย ซี.ซี.เอส. ต่อเมตริกตันและผลตอบแทนการผลิตและจำหน่ายน้ำตาลทรายขั้นสุดท้าย ฤดูการผลิตปี 2556/2557 เฉลี่ยทั่วประเทศเท่ากับ 410.70 บาทต่อตันอ้อย  ตามที่ อก. เสนอ  2. อก. รายงานว่า ในการประชุม กอน. ครั้งที่ 1/2559 เมื่อวันที่ 3 ก.พ. 2559 ได้พิจารณาการกำหนดราคาอ้อยขั้นสุดท้ายและผลตอบแทนการผลิตและจำหน่ายน้ำตาลทรายขั้นสุดท้าย ฤดูการผลิตปี 2557/2558  ตามที่คณะกรรมการบริหาร (กบ.) เสนอ โดยมีมติดังนี้  2.1 เห็นชอบข้อมูลประกอบการคำนวณราคาอ้อยขั้นสุดท้ายและผลตอบแทนการผลิตและจำหน่ายน้ำตาลทรายขั้นสุดท้าย ฤดูการผลิตปี 2557/2558  2.2 เห็นชอบให้งดการเรียกเก็บค่ารักษาเสถียรภาพของอุตสาหกรรมอ้อยและน้ำตาลทราย ที่อัตราร้อยละ 0.5 ในการคำนวณราคาอ้อยขั้นสุดท้ายและผลตอบแทนการผลิตและจำหน่ายน้ำตาลทรายขั้นสุดท้าย ฤดูการผลิตปี 2557/2558  2.3 เห็นชอบการกำหนดราคาอ้อยขั้นสุดท้ายฤดูการผลิตปี 2557/2558 เป็นรายเขต 9 เขต โดยราคาอ้อยเฉลี่ยทั่วประเทศในอัตราตันอ้อยละ 854.25 บาท ณ ระดับความหวานที่ 10 ซี.ซี.เอส. และกำหนดอัตราขึ้น/ลง ของราคาอ้อย เท่ากับ 51.25 บาท ต่อ 1 หน่วย ซี.ซี.เอส. ต่อเมตริกตัน และผลตอบแทนการผลิตและจำหน่ายน้ำตาลทรายขั้นสุดท้าย เท่ากับ 366.11 บาทต่อตันอ้อย  3. ในการกำหนดราคาอ้อยขั้นสุดท้ายและผลตอบแทนการผลิตและจำหน่ายน้ำตาลทรายขั้นสุดท้ายฤดูการผลิตปี 2557/2558 เมื่อนำเสนอ ครม. พิจารณาให้ความเห็นชอบเห็นตามที่กฎหมายกำหนดแล้ว อก. โดยสำนักงานคณะกรรมการอ้อยและน้ำตาลทรายจะต้องประกาศในราชกิจจานุเบกษาเพื่อให้มีผลบังคับใช้ และเพื่อให้กองทุนอ้อยและน้ำตาลทรายจ่ายเงินชดเชยให้แก่โรงงานตามหลักเกณฑ์และวิธีการที่คณะกรรมการกำหนด  4. หาก ครม. ให้ความเห็นชอบการกำหนดราคาอ้อยขั้นสุดท้ายและผลตอบแทนการผลิตและจำหน่ายน้ำตาลทรายขั้นสุดท้ายฤดูการผลิตปี 2557/2558 ตามที่ กอน. เสนอแล้ว จะมีผลกระทบดังนี้  4.1 ผลกระทบทางกฎหมาย  สำนักงานคณะกรรมการอ้อยและน้ำตาลทรายสามารถออกประกาศกำหนดราคาอ้อยขั้นสุดท้ายและผลตอบแทนการผลิตและจำหน่ายน้ำตาลทรายขั้นสุดท้ายฤดูการผลิตปี 2557/2558  4.2 ผลกระทบทางเศรษฐกิจ  เป็นรายได้ทางเศรษฐกิจของชาวไร่อ้อย เพื่อให้มีเงินทุนในการเพาะปลูกและบำรุงรักษาอ้อย รวมถึง การดำรงชีพของตนเองและครอบครัว ซึ่งกระจายรายได้จากการประกอบการเกษตรกรรมอ้อยต่อเศรษฐกิจและสังคมของประเทศโดยรวม  5. อก. พิจารณาแล้วมีข้อคิดเห็นเกี่ยวกับการกำหนดราคาอ้อยขั้นสุดท้ายและผลตอบแทนการผลิตและจำหน่ายน้ำตาลทรายขั้นสุดท้ายฤดูการผลิตปี 2557/2558 ตามที่ กอน. เสนอ ดังนี้  5.1 การกำหนดราคาอ้อยขั้นสุดท้ายและผลตอบแทนการผลิตและจำหน่ายน้ำตาลทราย ขั้นสุดท้ายฤดูการผลิตปี 2557/2558 เป็นไปตามหลักเกณฑ์และวิธีการคำนวณที่กฎหมายกำหนด  5.2 เนื่องจากราคาอ้อยขั้นสุดท้ายและผลตอบแทนการผลิตและจำหน่ายน้ำตาลทรายขั้นสุดท้ายฤดูการผลิตปี 2557/2558 ต่ำกว่าราคาอ้อยขั้นต้นและผลตอบแทนการผลิตและจำหน่ายน้ำตาลทรายขั้นต้น กองทุนอ้อยและน้ำตาลทรายต้องจ่ายเงินชดเชยให้แก่โรงงานเท่ากับส่วนต่างดังกล่าวภายในสิบห้าวัน นับแต่วันประกาศราคาอ้อยขั้นสุดท้ายและผลตอบแทนการผลิตและจำหน่ายน้ำตาลทรายขั้นสุดท้ายตามหลักเกณฑ์และวิธีการที่ กอน. กำหนด และตามมาตรา 56 วรรคแรก แห่ง พ.ร.บ. อ้อยและน้ำตาลทราย พ.ศ. 2527 ทั้งนี้ มีวงเงินชดเชยส่วนต่างเป็นจำนวน 7,862.39 ล้านบาท จากปริมาณผลผลิตอ้อยจำนวน 105,959,079.45 ตัน  **มติ ครม. :** เห็นชอบการกำหนดราคาอ้อยขั้นสุดท้ายและผลตอบแทนการผลิตและจำหน่ายน้ำตาลทรายขั้นสุดท้าย  ฤดูการผลิตปี 2557/2558 ตามที่ อก. เสนอ เป็นรายเขต 9 เขต โดยราคาอ้อยเฉลี่ยทั่วประเทศในอัตราตันอ้อยละ 854.25 บาท ระดับความหวานที่ 10 ซี.ซี.เอส. และกำหนดอัตราขึ้น/ลงของราคาอ้อยเท่ากับ 51.25 บาท  ต่อ 1 หน่วย ซี.ซี.เอส. ต่อเมตริกตัน และผลตอบแทนการผลิตและจำหน่ายน้ำตาลทรายขั้นสุดท้าย  เท่ากับ 366.11 บาท ต่อตันอ้อย ตามที่ กอน. เสนอ | **หน่วยงานที่รับผิดชอบ** : อก./กษ. (สศก.)  **ประโยชน์ที่ได้รับ :**  เพื่อให้กองทุนอ้อยและน้ำตาลทรายจ่ายเงินชดเชยให้แก่โรงงาน ตามหลักเกณฑ์วิธีการที่ คณะกรรมการอ้อยและน้ำตาลทรายกำหนด และส่งเสริมให้มีเงินทุนในการเพาะปลูกและบำรุงรักษาอ้อย รวมถึงการดำรงชีพของตนเองและครอบครัว  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 16/2559 วันอังคารที่ 19 เมษายน 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **190459**  **เรื่อง** **:** การดำเนินงานรองรับการถ่ายโอนภารกิจหลักด้านการบริหารจัดการลุ่มน้ำ จากคณะกรรมาธิการแม่น้ำโขงให้แก่ประเทศสมาชิก (Core River Basin Management Functions Decentralization)  **สารัตถะ :** ทส. เสนอ ครม. พิจารณา ดังนี้  1. ให้ความเห็นชอบในหลักการ “การดำเนินงานรองรับการถ่ายโอนภารกิจหลักด้านการบริหารจัดการลุ่มน้ำ จากคณะกรรมาธิการแม่น้ำโขงให้แก่ประเทศสมาชิก (Core River Basin Management Functions Decentralization)”  2. มอบหมายคณะกรรมการแม่น้ำโขงแห่งชาติไทย ทำหน้าที่พิจารณารายละเอียดการดำเนินงานรองรับ การถ่ายโอนภารกิจหลักด้านการบริหารจัดการลุ่มน้ำจากคณะกรรมการแม่น้ำโขงให้แก่ประเทศสมาชิก (Core River Basin Management Functions Decentralization) และกิจกรรมที่เกี่ยวข้อง  3. มอบหมาย ทส. โดยกรมทรัพยากรน้ำ ในฐานะสำนักเลขาธิการคณะกรรมการแม่น้ำโขงแห่งชาติ  เป็นเจ้าภาพหลักรับผิดชอบแผนงบประมาณในเชิงบูรณาการเพื่อการใช้จ่ายงบประมาณร่วมกันของส่วนราชการ ที่รับผิดชอบดำเนินกิจกรรม และการจัดสรรงบประมาณตามแผนบูรณาการ ให้มีการจัดสรรตามภารกิจและอำนาจหน้าที่ของส่วนราชการ ตามข้อ 4.  โดยมีรายละเอียดสรุปได้ ดังนี้  1. ทส. รายงานว่า ลุ่มน้ำโขง เป็นลุ่มน้ำระหว่างประเทศที่มีความสำคัญที่สุดในภูมิภาคเอเชียตะวันออกเฉียงใต้ ครอบคลุมพื้นที่ 6 ประเทศ คือ สาธารณรัฐประชาชนจีน สาธารณรัฐแห่งสหภาพเมียนมา สาธารณรัฐประชาธิปไตยประชาชนลาว ราชอาณาจักรไทย ราชอาณาจักรกัมพูชา และสาธารณรัฐสังคมนิยมเวียดนาม ซึ่งถือเป็นลุ่มน้ำระหว่างประเทศที่ทรัพยากรต่างๆ มีความเกี่ยวข้องเชื่อมโยงตั้งแต่ต้นน้ำถึงปลายน้ำ ทำให้ประเทศหนึ่งประเทศใดไม่สามารถบริหารจัดการทรัพยากรน้ำและทรัพยากรที่เกี่ยวข้องในลุ่มแม่น้ำโขงได้โดยลำพัง ส่งผลให้มีการจัดตั้งกรอบความร่วมมือระหว่างประเทศหลายกรอบที่เกี่ยวข้องกับลุ่มน้ำโขง รวมถึงคณะกรรมาธิการแม่น้ำโขง ซึ่งบทบาทหลักในการดำเนินความร่วมมือทุกด้านของการพัฒนาที่ยั่งยืน การใช้การบริหารจัดการและการอนุรักษ์ทรัพยากรน้ำและทรัพยากรที่เกี่ยวข้องของลุ่มแม่น้ำโขง  2. ตั้งแต่ปี พ.ศ. 2500 คณะกรรมาธิการแม่น้ำโขงรวมถึงองค์กรที่จัดตั้งขึ้นมาก่อนหน้า ได้ดำเนินการในภารกิจ ที่สำคัญหลายด้านมาอย่างต่อเนื่อง ครอบคลุมการบริหารจัดการลุ่มน้ำโขงและการพัฒนาโครงสร้างพื้นฐานด้านทรัพยากรน้ำในประเทศสมาชิกต่อมาบริบทการดำเนินงานของคณะกรรมาธิการฯ มีการเปลี่ยนแปลง จากการพัฒนาโครงสร้างพื้นฐานเข้าสู่การบริหารจัดการในระดับลุ่มน้ำ (Basin Wide) โดยมีการขยายความร่วมมือของประเทศสมาชิกในด้าน การแลกเปลี่ยนข้อมูล การวิเคราะห์ข้อมูลและจัดทำระบบสนับสนุนการตัดสินใจ การสร้างและพัฒนาเครื่องมือสำหรับติดตามและประเมินผลกระทบข้ามพรมแดนอีกทั้งสนับสนุนให้สมาชิกเล็งเห็นความจำเป็นต้องดำเนินภารกิจการบริหารจัดการลุ่มน้ำโขงของแต่ละประเทศ ให้สอดคล้องกับกรอบการดำเนินงานร่วมกันของภูมิภาคมากขึ้น (Basin Wide Perspective) ตามที่ระบุในความตกลงว่าด้วยความร่วมมือในการพัฒนาลุ่มแม่น้ำโขงอย่างยั่งยืน และปฏิญญาหัวหิน  ทำให้ภารกิจการบริหารจัดการลุ่มน้ำ ซึ่งคณะกรรมาธิการแม่น้ำโขงดำเนินการอยู่ จำเป็นต้องแบ่งออกเป็น 2 ระดับ คือ  2.1 **การบริหารจัดการลุ่มน้ำข้ามพรมแดน** ซึ่งกฎหมายภายในของแต่ละประเทศไม่ครอบคลุม ดำเนินการโดยคณะกรรมาธิการแม่น้ำโขง  2.2 **การบริหารจัดการลุ่มน้ำในประเทศสมาชิก** ซึ่งจำเป็นต้องเชื่อมโยงเข้ากับการบริหารจัดการลุ่มน้ำโขง ในภาพรวม ตามพันธกรณีของความตกลงว่าด้วยความร่วมมือในการพัฒนาลุ่มแม่น้ำโขงอย่างยั่งยืน จะมีการถ่ายโอนภารกิจให้ประเทศสมาชิกดำเนินงานในลักษณะภารกิจประจำ โดยใช้บุคลากร งบประมาณและทรัพยากรที่จำเป็นจากประเทศสมาชิก  3. **วัตถุประสงค์ของการถ่ายโอนภารกิจหลักด้านการบริหารจัดการลุ่มน้ำฯ** มีดังนี้  3.1 เพื่อให้คณะกรรมาธิการแม่น้ำโขงและประเทศสมาชิกสามารถตอบสนองต่อการเปลี่ยนแปลงของ การพัฒนาอย่างรวดเร็วในอนุภูมิภาคลุ่มแม่น้ำโขง  3.2 เพื่อเพิ่มศักยภาพและความเข้มแข็งของคณะกรรมาธิการแม่น้ำโขงและประเทศสมาชิก ในการบริหารจัดการลุ่มแม่น้ำโขงตามพันธกรณีความตกลงว่าด้วยความร่วมมือในการพัฒนาลุ่มแม่น้ำโขงอย่างยั่งยืน  3.3 เพื่อตอบสนองต่อบทบาทที่เปลี่ยนแปลงของหุ้นส่วนการพัฒนาและผู้อุปถัมภ์ (Donor) รวมถึงการลดลงของการสนับสนุนด้านการเงิน  4. คณะกรรมการแม่น้ำโขงแห่งชาติไทย ในการประชุมครั้งที่ 1/2558 เมื่อวันที่ 1 พ.ค. 2558 และ ครั้งที่ 1/2559 เมื่อวันที่ 6 ม.ค. 2559 ได้มีมติเห็นชอบการดำเนินงานรองรับการถ่ายโอนภารกิจหลักด้านการบริหารจัดการลุ่มน้ำจากคณะกรรมาธิการแม่น้ำโขงให้แก่ประเทศสมาชิก โดยเริ่มดำเนินการในปี 2559 เป็นต้นไป และ **มีการแบ่งภารกิจหลักด้านการบริหารจัดการลุ่มน้ำ** ดังนี้  4.1 **ภารกิจด้านการเก็บข้อมูล การแลกเปลี่ยนและการตรวจติดตาม** เช่น การติดตามตัวชี้วัดข้อมูลอุตุ – อุทกวิทยา การจัดเตรียมข้อมูลด้านเศรษฐกิจสังคม การติดตามสถานการณ์ด้านประมง มีส่วนราชการที่รับผิดชอบ ได้แก่ กรมทรัพยากรน้ำ กรมควบคุมมลพิษ สำนักงานสถิติแห่งชาติ และกรมประมง  4.2 **ภารกิจด้านการวิเคราะห์ การจัดทำแบบจำลองและการประเมิน** เช่น การเก็บรวบรวมข้อมูลภาคสนามสำหรับติดตามผลกระทบทางสังคมและการประเมินความอ่อนไหวของระบบนิเวศทางน้ำ การจัดทำแบบจำลองสัณฐาน ลำน้ำ มีส่วนราชการที่รับผิดชอบ ได้แก่ กรมทรัพยากรน้ำ และกรมเจ้าท่า  4.3 **ภารกิจด้านการสนับสนุนการวางแผนและการพัฒนาลุ่มน้ำ** เช่น โครงการบริหารจัดการทรัพยากรน้ำแบบบูรณาการสำหรับพื้นที่ลุ่มน้ำโตนเลสาป (ไทยและกัมพูชา) การศึกษาการใช้น้ำในพื้นที่ภาคตะวันออกเฉียงเหนือ เพื่อการพัฒนาทางด้านเศรษฐกิจสังคมและสิ่งแวดล้อม มีส่วนราชการที่รับผิดชอบ ได้แก่ กรมทรัพยากรน้ำ สำนักงานนโยบายและแผนทรัพยากรธรรมชาติและสิ่งแวดล้อม กรมเจ้าท่า กรมชลประทาน สำนักงานสถิติแห่งชาติ กรมป้องกันและบรรเทาสาธารณภัย กรมสนธิสัญญาและกฎหมาย และหน่วยงานด้านความมั่นคง  4.4 **ภารกิจด้านการพยากรณ์ การเตือนภัยและตอบสนองสภาวะฉุกเฉิน**  4.5 **ภารกิจหลักด้านการปฏิบัติตามระเบียบปฏิบัติการใช้น้ำของคณะกรรมาธิการแม่น้ำโขง**  5. **งบประมาณ**  5.1 ในระยะเริ่มต้นของการถ่ายโอนภารกิจหลักฯ คณะกรรมาธิการแม่น้ำโขงยังสนับสนุนงบประมาณบางส่วนแก่ประเทศไทย และจะปรับลดงบประมาณสนับสนุนในแต่ละปีลงตามสัดส่วน  5.2 สงป. มีความเห็นว่ากรมทรัพยากรน้ำควรเป็นเจ้าภาพหลักที่รับผิดชอบแผนงบประมาณในเชิงบูรณาการ ส่วนการจัดสรรงบประมาณตามแผนบูรณาการเห็นควรให้มีการจัดสรรตามภารกิจและอำนาจหน้าที่ของส่วนราชการ ที่เกี่ยวข้อง  6. **ประโยชน์ที่คาดว่าจะได้รับ ข้อควรคำนึงและการพัฒนาการดำเนินงาน**  6.1 **ประโยชน์ที่คาดว่าจะได้รับ**  เพิ่มประสิทธิภาพการบริหารจัดการลุ่มแม่น้ำโขงและสนับสนุนการดำเนินความร่วมมือให้เกิดความยั่งยืน เนื่องจากการถ่ายโอนภารกิจหลักด้านการบริหารจัดการลุ่มน้ำฯ ทำให้ประเทศสมาชิกมีพันธกรณีในการบริหารจัดการ ลุ่มแม่น้ำโขงร่วมกัน โดยใช้ทรัพยากรทางการบริหารและการเงินจากประเทศสมาชิก อีกทั้งการบริหารจัดการทรัพยากรลุ่มแม่น้ำโขงมีความสัมพันธ์เชื่อมโยงตลอดลุ่มน้ำ ตั้งแต่ต้นน้ำถึงปลายน้ำ ดังนั้น หากไม่มีการดำเนินความร่วมมือระหว่างประเทศในการจัดเก็บข้อมูล วิเคราะห์ข้อมูล การจัดทำแบบจำลอง/พยากรณ์ การวางแผนพัฒนาลุ่มน้ำ การเตือนภัย  และการกำหนดกติกาการใช้น้ำร่วมกัน จะนำมาซึ่งความเสี่ยงที่จะเกิดเสียหายแก่ทุกประเทศในลุ่มแม่น้ำโขง รวมถึงประเทศไทยทั้งในด้านความมั่นคง เศรษฐกิจ สังคม สิ่งแวดล้อม วิถีชีวิตวัฒนธรรมของประชาชนตลอดริมฝั่งแม่น้ำโขงและความสัมพันธ์ระหว่างประเทศ  6.2 **ข้อควรคำนึง**  การดำเนินงานรองรับการถ่ายโอนภารกิจหลักด้านการบริหารจัดการลุ่มน้ำฯ จะต้องมีการบูรณาการร่วมกับส่วนราชการที่เกี่ยวข้อง เพื่อให้แต่ละส่วนราชการพิจารณากำหนดแผนงานโครงการ งบประมาณ และบุคลากรสนับสนุนการดำเนินงานอย่างต่อเนื่อง และจะต้องสร้างความเข้าใจและผลักดันการดำเนินงานร่วมกับประเทศ ในลุ่มแม่น้ำโขง  6.3 **การพัฒนาการดำเนินงาน**  อาทิ การปรึกษาหารือของคณะกรรมการแม่น้ำโขงแห่งชาติไทยและคณะทำงาน การสร้างความเข้าใจและบูรณาการร่วมกับส่วนราชการที่เกี่ยวข้อง การจัดทำแผนงานโครงการ การสนับสนุนส่งเสริมและดำเนินงาน  การติดตามและปริเมินผล  **มติ ครม. :** เห็นชอบตามที่ ทส. เสนอ | **หน่วยงานที่รับผิดชอบ** : ทส./กษ. (ชป.)  **ประโยชน์ที่ได้รับ :**  เพิ่มประสิทธิภาพการบริหารจัดการลุ่มแม่น้ำโขงและสนับสนุนการดำเนินความร่วมมือให้เกิดความยั่งยืน  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 16/2559 วันอังคารที่ 19 เมษายน 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **190459**  **เรื่อง** **:** ร่างกฎกระทรวงให้ใช้บังคับผังเมืองรวมชุมชนแม่หล่าย จังหวัดแพร่ พ.ศ. ....  **สารัตถะ :** มท. เสนอ ครม. พิจารณาอนุมัติหลักการร่างกฎกระทรวงให้ใช้บังคับผังเมืองรวมชุมชนแม่หล่าย จังหวัดแพร่ พ.ศ. .... ตามที่คณะกรรมการผังเมืองได้ให้ความเห็นชอบแล้ว  โดยมีรายละเอียดสรุปได้ ดังนี้  มท. เสนอว่า ยผ. ได้ดำเนินการวางและจัดทำผังเมืองรวมชุมชนแม่หล่าย จังหวัดแพร่ ในท้องที่อำเภอเมืองแพร่ จังหวัดแพร่ ตามขั้นตอนที่ พ.ร.บ. การผังเมือง พ.ศ. 2518 กำหนดไว้เสร็จเรียบร้อยแล้ว โดยจัดให้มีการประชุม เพื่อรับฟังความคิดเห็นของประชาชนในท้องที่ดังกล่าว และติดประกาศให้ผู้มีส่วนได้เสียได้ตรวจดูและยื่นคำร้องเป็นเวลา 90 วันแล้ว ปรากฏว่าไม่มีผู้ยื่นคำร้อง ซึ่งคณะกรรมการผังเมืองได้มีมติรับทราบแล้ว เมื่อวันที่ 25 เม.ย. 2558  จึงได้เสนอร่างกฎกระทรวงดังกล่าว มาเพื่อดำเนินการ  ความเห็นของ กษ.  กษ. พิจารณาแล้ว เห็นด้วยในหลักการของร่างกฎกระทรวงดังกล่าว เนื่องจากมีวัตถุประสงค์เพื่อใช้เป็นแนวทางในการพัฒนาและการดำรงรักษาเมือง และบริเวณที่เกี่ยวข้องหรือชนบทในด้านการใช้ประโยชน์ในทรัพย์สิน  การคมนาคมและการขนส่ง การสาธารณูปโภค บริการสาธารณะและสภาพแวดล้อม เพื่อให้บรรลุวัตถุประสงค์ของ การวางผังเมืองดังกล่าว  **มติ ครม. :** 1. อนุมัติหลักการร่างกฎกระทรวงดังกล่าวตามที่ มท. เสนอ และให้ส่ง สคก. ตรวจพิจารณา โดยรับความเห็นของ พน. ทส. และ อก. ไปประกอบการพิจารณาด้วย แล้วดำเนินการต่อไปได้  2. ให้ มท. รับความเห็นของ ทส. และ สศช. ไปพิจารณาดำเนินการด้วย | **หน่วยงานที่รับผิดชอบ** : มท./กษ. (สกม.)  **ประโยชน์ที่ได้รับ :**  เพื่อใช้เป็นแนวทางในการพัฒนาและการดำรงรักษาเมือง  และบริเวณที่เกี่ยวข้องหรือชนบท ในด้านการใช้ประโยชน์ในทรัพย์สิน  การคมนาคมและการขนส่ง การสาธารณูปโภค บริการสาธารณะและสภาพแวดล้อม  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 16/2559 วันอังคารที่ 19 เมษายน 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ.เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **190459**  **เรื่อง** **:** ข้อเสนอแนะเพื่อการปฏิรูปตามมาตรา 31 ของรัฐธรรมนูญแห่งราชอาณาจักรไทย (เรื่อง เศรษฐกิจดิจิทัล)  **สารัตถะ :** ทก. เสนอ ครม. รับทราบรายงานผลการพิจารณาข้อเสนอแนะเพื่อการปฏิรูปตามมาตรา 31 ของรัฐธรรมนูญแห่งราชอาณาจักรไทย (เรื่อง เศรษฐกิจดิจิทัล)  โดยมีรายละเอียดสรุปได้ ดังนี้  ทก. ได้รวบรวมผลการพิจารณาและผลการดำเนินงานตามข้อเสนอแนะเพื่อการปฏิรูปตามมาตรา 31 ของรัฐธรรมนูญแห่งราชอาณาจักรไทย (เรื่อง เศรษฐกิจดิจิทัล) จากหน่วยงานที่เกี่ยวข้อง ซึ่งสรุปผลการพิจารณาได้ ดังนี้  1. **ประเด็น/ข้อเสนอแนะของ สปช.** พัฒนาโครงสร้างพื้นฐานดิจิทัล (Hard Infrastructure)  1.1 แปรรูปรัฐวิสาหกิจที่ประกอบกิจการโทรคมนาคม  **มาตรการ** โดยลดบทบาทในการให้บริการแก่ผู้บริโภคโดยตรง และนำทรัพยากรส่วนที่มีการใช้งาน อย่างไม่มีประสิทธิภาพมาจัดสรรใหม่ซึ่งในปัจจุบันคณะกรรมการนโยบายและกำกับดูแลรัฐวิสาหกิจ (คนร.) ได้ทำหน้าที่วางแนวทางดังกล่าวเบื้องต้น  **ความเห็น/การดำเนินการที่เกี่ยวข้อง** กษ. เห็นว่าไม่ควรลดบทบาทการให้บริการของภาครัฐ ควรมีองค์กรที่ทำหน้าที่ประกอบกิจการโทรคมนาคมเป็นของตนเองเพื่อไม่ให้เกิดการผูกขาดและสมยอมกันในภาคเอกชนหรือควรมีมาตรการการกำหนดราคาที่เป็นธรรม เพิ่มโอกาสการเข้าถึงบริการให้มากกว่าปัจจุบัน  **หน่วยงานที่เกี่ยวข้อง** ทก./กค./สศช./กสทช./กระทรวงที่เกี่ยวข้อง  1.2 บริหารจัดการคลื่นความถี่ให้ประสิทธิภาพสูงสุด  **มาตรการ** (1) นำคลื่นความถี่ที่จัดสรรไปแล้วแต่ไม่ได้ใช้ประโยชน์โดยกำหนดมาตรการและขั้นตอน ที่เหมาะสมในการประเมินการใช้ประโยชน์และมูลค่าของคลื่นความถี่ขององค์กรต่างๆ เพื่อเลือกและหาวิธีทางใน การเรียกคืนคลื่นความถี่ที่เหมาะสม (2) เปิดโอกาสให้มีการโอนสิทธิหรือใบอนุญาตในการใช้คลื่นความถี่ที่ได้มีการจัดสรรไปแล้วและควรมีการยกเลิกความมาตรา 46 ของพระราชบัญญัติองค์กรจัดสรรคลื่นความถี่ฯ ที่ห้ามมิให้มีการโอนคลื่นความถี่ (3) กำหนดให้จัดสรรคลื่นความถี่ให้เกิดประโยชน์สูงสุดด้วยวิธีการประมูล คงความตามมาตรา 45 ในพระราชบัญญัติองค์กรจัดสรรคลื่นความถี่ฯ ไว้และไม่ควรแก้ไขให้เปิดช่องในการจัดสรรคลื่นความถี่ด้วยวิธีการอื่นๆ  **ความเห็น/การดำเนินการที่เกี่ยวข้อง** กษ. เห็นว่าควรกำหนดมาตรฐาน วิธีการในการบริหารการใช้คลื่นความถี่ที่มีความรัดกุมนำไปใช้บังคับได้ และไม่ควรให้มีการโอนคลื่นความถี่ แต่ให้แข่งขันกันในการขอใช้คลื่นความถี่จะเหมาะสมกว่าและเคยมีแนวคิดที่จะมีสถานีโทรทัศน์สำหรับเผยแพร่ความรู้ข่าวสารให้ถึงมือเกษตรกรทุกแห่งแต่ไม่มีกฎหมายรองรับให้ทำได้  **หน่วยงานที่เกี่ยวข้อง** ทก./กระทรวงที่เกี่ยวข้อง  1.3 เพิ่มช่องทางการเชื่อมต่อเครือข่ายอินเตอร์เน็ต  **มาตรการ** โดยเปิดโอกาสให้ผู้ประกอบการรายย่อยเข้าสู่ตลาดเพื่อสร้างการแข่งขันที่เป็นธรรมและ ขยายเส้นทางช่องทางการเชื่อมต่อเครือข่ายอินเตอร์เน็ตไปยังประเทศต่างๆ เช่น จีนตอนใต้ พม่า และอินเดีย กัมพูชา และเวียดนาม โดยสร้างคู่ขนานไปกับเส้นทางรถไฟ  **ความเห็น/การดำเนินการที่เกี่ยวข้อง** กษ. และ สศช. เห็นด้วย  **หน่วยงานที่เกี่ยวข้อง** ทก./คค./สศช./กสทช./กระทรวงที่เกี่ยวข้อง  1.4 พัฒนาศูนย์กลางการจัดเก็บข้อมูลอิเล็กทรอนิกส์  **มาตรการ** โดยภาครัฐให้การสนับสนุนกำหนดข้อกฎหมายเกี่ยวกับการเก็บรักษาและใช้ข้อมูลให้ชัดเจน กระทรวงพัฒนาเศรษฐกิจดิจิทัลมีหน้าที่ตรวจสอบมาตรฐานของศูนย์ข้อมูล และมาตรฐานการจัดเก็บข้อมูล ความเป็นส่วนตัวร่วมมือกับสำนักคณะกรรมการส่งเสริมการลงทุน (สกท.) ให้สิทธิเพื่อเอื้อให้บริษัทหรือนักลงทุนจากทั้งในและนอกประเทศในการย้ายสำนักงานใหญ่สำนักงานภูมิภาค หรือศูนย์ข้อมูลมาอยู่ในประเทศไทย  **ความเห็น/การดำเนินการที่เกี่ยวข้อง** กษ. เห็นด้วย แต่ควรแบ่งแยกการให้บริการให้ชัดเจนว่า ส่วนใดเป็นของภาคเอกชน ส่วนใดเป็นของภาครัฐ โดยภาครัฐไม่ควรให้เอกชนเข้ามาดูแล และไม่เห็นด้วยหากระบุให้ข้อมูลภาครัฐต้องอยู่ใน Data Center ทั้งหมด เนื่องจากแต่ละหน่วยงานต่างมีภารกิจ และชั้นความลับของข้อมูล และ ความสะดวกในการเข้าถึง/บริหารจัดการข้อมูล  **หน่วยงานที่เกี่ยวข้อง** ทก./กค./กสทช./สกท./กระทรวงที่เกี่ยวข้อง  2. **ประเด็น/ข้อเสนอแนะของ สปช.** การพัฒนาระบบสนับสนุนและระบบแวดล้อม (Soft Infrastructure)  2.1 พัฒนาระบบการขนส่งสินค้าแบบบูรณาการ  **มาตรการ** กำหนดมาตรการคุ้มครองหรือการประกันมูลค่าความเสียหายที่อาจเกิดขึ้นระหว่างการขนส่ง และกำหนดให้มีการลงทะเบียนผู้ประกอบการที่เกี่ยวข้องกับด้านการขนส่งทั้งภาครัฐวิสาหกิจ และผู้ประกอบการเอกชน  **ความเห็น/การดำเนินการที่เกี่ยวข้อง** กษ. เห็นด้วยและควรเชื่อมโยงกับ National Single Window และควรพัฒนาระบบช่วยอำนวยความสะดวกในการขนส่งสินค้าข้ามพื้นที่ ให้สามารถเชื่อมโยงกับทุกหน่วยงานที่เกี่ยวข้องและสามารถตรวจสอบได้  **หน่วยงานที่เกี่ยวข้อง** ทก./คค./พณ./สศช./กระทรวงที่เกี่ยวข้อง  2.2 สนับสนุนการสร้างนวัตกรรมและคุ้มครองทรัพย์สินทางปัญญา  **มาตรการ** สร้างศูนย์กลางความร่วมมือระหว่างรัฐและเอกชน และระหว่างเอกชนด้วยกันในด้านธุรกิจและนวัตกรรมดิจิทัล  **ความเห็น/การดำเนินการที่เกี่ยวข้อง** กษ. เห็นด้วยและได้มีการวิจัยพันธุ์พืช สัตว์ ประมง และผลิตภัณฑ์ ซึ่งสามารถนำไปจดสิทธิบัตรทำเป็นผลิตภัณฑ์เพื่อจำน่าย  **หน่วยงานที่เกี่ยวข้อง** วท./พณ./อก./ทก./กระทรวงที่เกี่ยวข้อง  **3. ประเด็น/ข้อเสนอแนะของ สปช.** การพัฒนาโครงสร้างพื้นฐานด้านการบริการ  3.1 พัฒนาระบบราชการให้เป็นรัฐบาลอิเล็กทรอนิกส์  **มาตรการ** กำหนดให้มีหน่วยงานหลักในการพัฒนาช่องทางบริการของภาครัฐผ่านระบบดิจิทัล  หรือ e – Service Portal  **ความเห็น/การดำเนินการที่เกี่ยวข้อง** กษ. เห็นด้วยและ กษ. ได้มีการกำหนดนโยบายในการพัฒนาบริการการเกษตร โดยใช้เทคโนโลยีสารสนเทศของหน่วยงานในสังกัด  **หน่วยงานที่เกี่ยวข้อง** ทก./ก.พ.ร./กระทรวงที่เกี่ยวข้อง  3.2 ปรับปรุงข้อกำหนดเกี่ยวกับระบบการชำระเงินทางอิเล็กทรอนิกส์  **มาตรการ** กำหนดมาตรฐานการชำระค่าสินค้าออนไลน์โดยสถาบันการเงินต่างๆ ให้เป็นไปในรูปแบบเดียวกันและลดค่าธรรมเนียมการชำระเงินทางอิเล็กทรอนิกส์และออกกฎหมายที่เกี่ยวกับการฉ้อโกงหรือการผิดสัญญาชำระที่ชัดเจนรับรองเพื่อสร้างความเชื่อมั่นต่อผู้บริโภค  **ความเห็น/การดำเนินการที่เกี่ยวข้อง** กษ. เห็นด้วย และควรมีกฎหมายการเก็บภาษีธุรกิจออนไลน์ ที่เป็นที่ยอมรับต่อทุกประเทศ และมีสหกรณ์และวิสาหกิจชุมชน ซึ่งบางส่วนมีศักยภาพและต้องการใช้ระบบอิเล็กทรอนิกส์เป็นช่องทางในการประชาสัมพันธ์และจำหน่ายสินค้า  **หน่วยงานที่เกี่ยวข้อง** ทก./พณ./กค./ธนาคารแห่งประเทศไทย  4. **ประเด็น/ข้อเสนอแนะของ สปช.** การส่งเสริมและสนับสนุนเศรษฐกิจดิจิทัล  4.1 สร้างกลไกโครงการสนับสนุนเศรษฐกิจดิจิทัลโดยหน่วยงานกลาง  **มาตรการ** จัดตั้งหน่วยงานใหม่ภายใต้สำนักงานดิจิทัลเพื่อเศรษฐกิจและสังคม เพื่อพิจารณาและ คัดกรองโครงการต่างๆ ที่มีความสอดคล้องกับเป้าหมายในการขับเคลื่อนฯ เพื่อลดความซ้ำซ้อน และสอดคล้องกับ แผนยุทธศาสตร์ของเศรษฐกิจดิจิทัล พร้อมทั้งกำหนดตัวชี้วัดความสำเร็จและติดตามประเมินผล  **ความเห็น/การดำเนินการที่เกี่ยวข้อง** กษ. เห็นด้วย ทั้งนี้ ควรดำเนินการร่วมกับ สงป. สำนักแผน ของทุกระทรวง ก.พ.ร. เพื่อให้เกิดการบูรณาการทั้งกระบวนงาน และควรประสานงานแบบ One – stop กษ.  มีคณะกรรมการที่ทำหน้าที่คัดกรองโครงการ และการบูรณาการโครงการด้านเทคโนโลยีสารสนเทศ  **หน่วยงานที่เกี่ยวข้อง** ทก./กระทรวงที่เกี่ยวข้อง  4.2 กำหนดมาตรฐานรับรองและลงทะเบียนผู้ค้าขายออนไลน์ (Digital Trust Mark)  **มาตรการ** กำหนดให้มีการลงทะเบียนผู้ประกอบการบนโลกออนไลน์ ทุกประเภทและสร้างระบบฐานข้อมูลเพื่อรองรับการลงทะเบียนโดยกำหนดให้มีองค์กรอิสระที่สนับสนุนการขับเคลื่อนเชิงพาณิชย์  **ความเห็น/การดำเนินงานที่เกี่ยวข้อง** กษ. เห็นด้วยและควรให้การลงทะเบียนเป็นแบบอิเล็กทรอนิกส์ทั้งหมด เพื่อลดขั้นตอนและเกิดธรรมาภิบาล  **หน่วยงานที่เกี่ยวข้อง** ทก./พณ./สำนักงานคณะกรรมการคุ้มครองผู้บริโภค\*กระทรวงที่เกี่ยวข้อง  5. **ประเด็น/ข้อเสนอแนะของ สปช.** การพัฒนาองค์ความรู้และสังคมดิจิทัล (Digital Knowledge & Society)  5.1 สร้างความร่วมมือในการพัฒนาธุรกิจดิจิทัลระหว่างภาครัฐ เอกชน และวิชาการ  **มาตรการ** สร้างเขตพื้นที่พิเศษใกล้มหาวิทยาลัยและแหล่งเงินทุนเพื่อให้บริษัทเกิดใหม่ที่เกี่ยวกับธุรกิจดิจิทัล  **ความเห็น/การดำเนินงานที่เกี่ยวข้อง** กษ. เห็นด้วยกับการสร้างธุรกิจการเกษตรให้เป็นธุรกิจดิจิทัลและได้ร่วมมือกับสถาบันการศึกษาและหน่วยงานวิจัยในการนำผลงานวิจัยและพัฒนามาใช้ประโยชน์ และมีนโยบาย ใช้ช่องทางอิเล็กทรอนิกส์ในการประชาสัมพันธ์สินค้า  **หน่วยงานที่เกี่ยวข้อง** ทก./ศธ./วท./อก./กก./กษ.  ความเห็นของ กษ.  กษ. ได้พิจารณาแล้ว เห็นด้วยในหลักการตามที่สภาปฏิรูปแห่งชาติเสนอ ทั้งนี้ มีข้อคิดเห็นในประเด็นที่เกี่ยวข้อง ดังนี้  1. การพัฒนาศูนย์กลางการจัดเก็บข้อมูลอิเล็กทรอนิกส์ ในแนวทางตามมาตรการที่ 1.4 เห็นด้วยในหลักการ อย่างไรก็ตามควรกำหนดการให้บริการที่ชัดเจนระหว่างภาคเอกชน และภาครัฐ เพื่อให้การบริการสามารถอำนวย ความสะดวกและรักษาความมั่นคงปลอดภัยได้อย่างมีประสิทธิภาพ เนื่องจากแต่ละหน่วยงานต่างมีภารกิจ และ ชั้นความลับของข้อมูล รวมทั้งความสะดวกในการเข้าถึงบริการจัดการข้อมูล และการกำหนดเกี่ยวกับการเก็บรักษาและ การใช้ข้อมูลเป็นสิ่งสำคัญที่ต้องมีความชัดเจน  2. การสร้างความร่วมมือในการพัฒนาธุรกิจดิจิทัลระหว่างภาครัฐ เอกชน และวิชาการในแนวทางมาตรการ ที่ 5.1 ช่วยให้การสร้างความร่วมมือในการพัฒนาธุรกิจด้านการเกษตรเป็นธุรกิจดิจิทัลมากขึ้น โดย กษ. เป็นแหล่งข้อมูลด้านการเกษตรที่สำคัญของประเทศ ที่สามารถนำไปวิเคราะห์ข้อมูลขนาดใหญ่ (Big Data Analytics) เพื่อต่อยอด สู่บริการดิจิทัลด้านเกษตร รวมถึงยังให้ความสำคัญกับการพัฒนาด้านโลจิสติกส์ในภาคเกษตร และการส่งเสริมให้ กลุ่มเกษตรกร วิสาหกิจชุมชนสหกรณ์ ในพื้นที่ สามารถใช้ประโยชน์จากเทคโนโลยีสารสนเทศในการประชาสัมพันธ์ และการจำหน่ายผลผลิต หากได้รับความร่วมมือจากองค์กร ภาคเอกชน ในพื้นที่เพื่อทำธุรกิจร่วมกัน จะช่วยส่งเสริม ธุรกิจดิจิทัลในพื้นที่ได้ ทั้งนี้ หากสามารถส่งเสริมให้เกิดเครือข่ายเชื่อมโยงทั้งประเทศได้ ทั้งทางธุรกรรมและการขนส่งสินค้าให้มีระบบโลจิสติกส์ที่ดี จะทำให้เกิดธุรกิจดิจิทัลที่เข้มแข็ง  **มติ. ครม.** : 1) รับทราบผลการพิจารณาตามข้อเสนอแนะเพื่อการปฏิรูปตามมาตรา 31 ของรัฐธรรมนูญแห่งราชอาณาจักรไทย เรื่อง เศรษฐกิจดิจิทัล ตามที่ ทก. เสนอ  2) ให้ สลค. ดำเนินการ ดังนี้  2.1) ส่งรายงานผลการพิจารณาของ ทก. ตามข้อ 1) ให้คณะกรรมการประสานงาน รวม 3 ฝ่าย (คณะรัฐมนตรี สภานิติบัญญัติแห่งชาติ สภาขับเคลื่อนการปฏิรูปประเทศ) เพื่อพิจารณาความสอดคล้องและความเหมาะสมกับการปฏิรูปประเทศต่อไป  2.2) แจ้ง สศช. ในฐานะเลขานุการร่วมคณะกรรมการจัดทำยุทธศาสตร์ชาติ เพื่อดำเนินการในส่วนที่เกี่ยวข้องต่อไป | **หน่วยงานที่รับผิดชอบ** : ทก./กษ. (สศก.)  **ประโยชน์ที่ได้รับ :**  เพื่อให้การบริการสามารถอำนวยความสะดวกและรักษาความมั่นคงปลอดภัยได้อย่างมีประสิทธิภาพเพื่อต่อยอดสู่บริการดิจิทัลด้านเกษตร รวมถึงยังให้ความสำคัญกับการพัฒนาด้านโลจิสติกส์ในภาคเกษตร และการส่งเสริมให้กลุ่มเกษตรกร วิสาหกิจชุมชนสหกรณ์ ในพื้นที่ สามารถใช้ประโยชน์ จากเทคโนโลยีสารสนเทศในการประชาสัมพันธ์และการจำหน่ายผลผลิต  **กำหนดรายงานผลการปฏิบัติเพื่อเสนอ ครม. :**  - |